
Magyarország a Netflix új Hollywoodja?

2020-ban a különböző TV-műsorokra irányuló Google keresések élén tízből kilenc sorozatot a Netflix tudhatott magáénak globális szinten. Számos streaming szolgáltatás indult az elmúlt időszakban, köztük például a Netflix, HBO Go/Now/Max, Amazon Prime. Egy globális médiaszolgáltató lokális stratégiájának kulcskérdése, hogy szolgáltatását mennyire tudja az adott ország ízlésére szabni, hiszen egy médiatartalom értékének jelentős befolyásoló tényezője a kulturális közeghez való kötődés. A helyi szinten releváns tartalmakat vásárolhatja vagy gyárthatja a vállalat, a dolgozat ez alapján azt vizsgálja, hogy megéri-e egy ilyen globális streamingszolgáltatónak Magyarországon gyárttatni ezen termékeit. A kérdés megválaszolását a tranzakciós költségek elmélete támogatja, mely azt mondja ki, hogy egy vállalat határai addig terjednek, amíg tranzakcióinak belső koordinációja hatékonyabb a piacénál. A dolgozat módszertana egy költség-haszon elemzés erre a make-or-buy dilemmára, mely végül a Netflix példáján keresztül kerül szemléltetésre. A dolgozat konklúziója, hogy a közvetlen gyártási költségek rövid távú megtérülését tekintve nem éri meg magyar saját gyártást végeznie egy globális streaming szolgáltatónak, melyet a tranzakciós költségek elmélete támaszt alá. Azonban a Netflix esetét tekintve egy ilyen saját gyártás illeszkedhet a termékportfólióba, és a minőségi tartalom által megteremtett bizalom növelheti a márkahűséget a fogyasztók körében.

